CELEX: 32016D0547
Language: hu
Date: 2016-04-07 00:00:00
Title: A Bizottság (EU) 2016/547 határozata (2016. április 7.) az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyv módosításának jóváhagyásáról

8.4.2016   
            
            
               HU
            
            
               Az Európai Unió Hivatalos Lapja
            
            
               L 94/14
            
         A BIZOTTSÁG (EU) 2016/547 HATÁROZATA
   (2016. április 7.)
   az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyv módosításának jóváhagyásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unió és a Marokkói Királyság közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyv megkötéséről szóló, 2013. december 16-i 2013/785/EU tanácsi határozatra (1) és különösen annak 3. cikkére,
   mivel:
   
               (1)
            
            
               A 764/2006/EK tanácsi rendelettel (2) jóváhagyott, az Európai Unió és a Marokkói Királyság közötti halászati partnerségi megállapodás (3) (a továbbiakban: megállapodás) 10. cikke vegyes bizottságot hoz létre, amelynek feladata az említett megállapodás alkalmazásának ellenőrzése és különösen a megállapodás végrehajtásának, értelmezésének és megfelelő alkalmazásának a felügyelete. A 2013/785/EU határozattal jóváhagyott, az Európai Unió és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyv (a továbbiakban: jegyzőkönyv) 5. cikke felhatalmazza a vegyes bizottságot a jegyzőkönyvet érintő módosítások elfogadására.
            
         
               (2)
            
            
               A vegyes bizottságnak a 2015. október 14–16-án kellett ülést tartania egyes, a jegyzőkönyv végrehajtásához szükséges technikai intézkedések módosításainak elfogadására, nevezetesen a „tengerfenéki halászat” kategóriában engedélyezett horogsoros hajók számának és tonnatartalmának elosztására vonatkozóan – mivel megállapítást nyert, hogy a szóban forgó kategória kihasználatlan maradt –, valamint az „Ipari célú nyílt tengeri halászat” összetételének módosítására abból a célból, hogy az említett kategóriában folytatható legyen a halászati tevékenység.
            
         
               (3)
            
            
               A Bizottság a vegyes bizottság említett ülése előtt elküldött a Tanácsnak egy előkészítő dokumentumot, amely részletesen bemutatta az Unió álláspontjának konkrét elemeit.
            
         
               (4)
            
            
               Az Unió álláspontját a Tanács a 2013/785/EU határozat mellékletének 3. pontjával összhangban elfogadta.
            
         
               (5)
            
            
               A horogsoros hajók számával és tonnatartalmával kapcsolatos intézkedéseket a vegyes bizottság említett ülésén felvették a jegyzőkönyvbe, az „Ipari célú nyílt tengeri halászat” kategóriába tartozó fogások összetételével kapcsolatos intézkedéseket pedig a mezőgazdaságért és tengeri halászatért felelős marokkói minisztérium 2015. november 13-án kelt, 510/11. sz. levelében megerősítette.
            
         
               (6)
            
            
               A fogásmennyiségnek a szardínia/szardinella fajcsoportot érintő növelését a fattyúmakréla/makréla/szardella fajcsoportot érintő azonos arányú csökkentés ellensúlyozza, miközben a járulékos fogások aránya változatlan marad.
            
         
               (7)
            
            
               Ezeket a módosításokat az Európai Unió nevében jóvá kell hagyni.
            
         
               (8)
            
            
               Rendelkezni kell ezen intézkedések 2015. november 13-tól történő visszamenőleges hatályú alkalmazásáról,
            
         ELFOGADTA EZT A HATÁROZATOT:
   1. cikk
   Az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyv 4. és 6. adatlapját érintő, az említett megállapodás 10. cikkével létrehozott vegyes bizottság által elfogadott, a jegyzőkönyv és az 510/11. sz. levél e határozat I., illetve II. mellékletben szereplő kivonatából eredő módosítások az Európai Unió nevében jóváhagyásra kerülnek.
   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   Ezt a határozatot 2015. november 13-tól kell alkalmazni.
   
      Kelt Brüsszelben, 2016. április 7-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 349., 2013.12.21., 1. o.
   
   
      (2)  A Tanács 2006. május 22-i 764/2006/EK rendelete az Európai Közösség és Marokkói Királyság között létrejött halászati partnerségi megállapodás megkötéséről (HL L 141., 2006.5.29., 1. o.).
   
      (3)  HL L 141., 2006.5.29., 4. o.
   
   
      I. MELLÉKLET
      
         Az Európai Közösség és a Marokkói Királyság között létrejött halászati partnerségi megállapodással létrehozott vegyes bizottság 2015. október 14–16-án tartott üléséről készült jegyzőkönyv kivonata
      
      Miután megállapítást nyert, hogy a horogsoros hajók alkategóriája kihasználatlan maradt, valamint azt követően, hogy az Európai Uniónak kérelmet nyújtott be az engedélyezett űrtartalom felülvizsgálatára vonatkozóan, a marokkói fél az alábbiak szerint javaslatot tesz az engedélyezett hajók számának és űrtartalmának új elosztására, mégpedig a 4. kategória horogsoros szegmense tekintetében előírt általános kapacitás betartása mellett: 5, legfeljebb 150 BT űrtartalmú horogsoros hajó és 4, legfeljebb 200 BT űrtartalmú horogsoros hajó. A marokkói fél az átfogó felső határérték tükrében a továbbiakban is elemzi ezt a kérést, valamint megvizsgálja a 200 BT-nél nagyobb űrtartalmú hajók engedély iránti kérelmeit.
   
   
      II. MELLÉKLET
      
         A mezőgazdaságért és tengeri halászatért felelős marokkói minisztérium 2015. november 13-i 510/11. sz. levelének kivonata
      
      A vegyes bizottság 2015. október 14–16-án Brüsszelben tartott második ülése során megfogalmazott, a 6. kategóriába tartozó kisméretű nyílt tengeri fajok hasznosítására vonatkozó egyes technikai szabályok felülvizsgálatát érintő kérelem nyomán ezúton tisztelettel tájékoztatom Önt arról, hogy az INRH tudományos szakvéleménye szerint a szardínia/szardinella fajcsoportban a fogások arányát az odaítélt kvóta 37 %-ra kell módosítani és ezen a szinten kell tartani az állomány túlhalászásának elkerülése érdekében.